འགྲོ་བ་མིའི་རྒྱུད་ལ་བྱམས་བརྩེའི་བློ་གོང་འཕེལ་ཐོག་ནས་འཛམ་གླིང་ཇེ་བཟང་དུ་གཏོང་རྒྱུ་འདི་ངོས་ཀྱི་དམིགས་ཡུལ་གཅིག་ཡིན།ནང་གི་བསམ་བློའི་ཐོག་ནས་བྱམས་བརྩེ་བློ་ཤུགས་ཆེ་རུ་གཏོང་ཐུབ་ཀྱང་ཕྱི་དངོས་པོའི་གོ་མཚོན་རིགས་དེ་དག་ཇེ་ཉུང་དུ་བཏང་ཐུབ་པ་ཡིན་ན།ངོ་ཐོག་ད་ལྟ་འཛམ་གླིང་ནང་འཕྲད་བཞིན་པའི་མི་གསོད་ཁྲག་སྦྱོར་སོགས་འཚེ་བའི་ལས་དེ་དག་ཇེ་ཉུང་དུ་གཏོང་རྒྱུར་ནུས་པ་ཧ་ཅང་ཐོན་ཐུབ།དེར་བརྟེན་ང་ཚོའི་དམིགས་ཡུལ་གོ་མཚོན་སྤང་བའི་འཛམ་གླིང་ཞིག་སྐྲུན་རྒྱུ་དེ་ཡིན།ང་ཚོས་དུས་རབས་ཉི་ཤུ་རྩ་གཅིག་འགོ་སྟོད་ཙམ་ནས་འཆར་སྣང་གཏན་འབེབས་ཐོག་འབད་བརྩོན་བྱས་པ་ཡིན་ན།འཛམ་གླིང་བདེ་ཞིང་སྐྱིད་པ་ཞིག་དང་མི་གསོད་ཁྲག་སྦྱོར་དང་དམག་འཁྲུག་སོགས་སྤང་པའི་དུས་རབས་ཤིག་བཟོ་ཐུབ།མིའི་སྤྱི་ཚོགས་ཡིན་ཕྱིན་དཀའ་ངལ་འཕྲད་རྒྱུ་ཡིན་པ་ཆོས་ཉིད་རེད།འོན་ཀྱང་དཀའ་ངལ་དེ་དག་སེལ་རྒྱུའི་ཐབས་ལམ་ལ་བཟང་ཕྱོགས་ཀྱི་འགྱུར་བ་ཞིག་གཏོང་དགོས།དཀའ་ངལ་དང་མི་མཐུན་པའི་རིགས་བྱུང་སྐབས་འཕྲལ་མར་དྲག་པོའི་སྟོབས་ཤུགས་དང་འཚེ་བའི་ལམ་ནས་དཀའ་ངལ་སེལ་ཐབས་མིན་པར་ཕྱོགས་གཉིས་གྲོས་མོལ་བརྒྱུད་ནས་དཀའ་ངལ་སེལ་ཐབས་བྱེད་དགོས།ཞེས་བཀའ་སློབ་སྩལ།